Minn L- Imżebbel . . . il- pulċinell ta' Ġeżebel . . . Kullimkien , basta barra minn did- dinja ( Traduzzjoni ħielsa ) Dil- ħajja hija sptar fejn kull marid huwa maħkum mix- xewqa li jibdel is- sodda . Wieħed irid joqgħod ibati bi dritt il- fuklar , u l- ieħor mingħalih li se jfieq biswit it- tieqa . Lili dejjem jidhirli li nkun għall- qalbi proprju fejn ma nkunx ninsab , u dil- biċċa li nġorr minn hawn għal hemm , ma' ruħi , nitkellimha bla heda . " Għidli waħda ruħi , ja ruħ kiebja , xi tgħidli li kellek tmur toqgħod Liżbona ? Belt Mediterranja , bix- xemx tlellex fuq xtajta għatxana , u fuq il- ġilda u x- xuxa ta' xbejbiet sbieħ samrana . Għandhom inbid tgħidx kemm hu fin , u xi kċina bnina , mistgħaġbin ! U l- lingwa tafha , in- nies minn tagħna , il- ħajja rħisa , taf ukoll tistagħna . Ruħi ma tweġibx . " U mela la tħobb tiddiskla u tisserrep ġo moħħok , għax ma terħilhiex sa l- Olanda , dik l- art xi ftit minn kollox għandha . X' taħseb dwar Amsterdam ? Hemmhekk żgur tiddamdam ! Hemm ħaxixa u faqqiegħ f' kull ħanut li tidħol fih . U tinqeda bil- kwiet : hemm m' hemmx ħnieżer , hemm bla inkwiet . U fit- trejqat biss biss xebbiet - biex nifthemu ' mid- debbiet ' - ħormana , għerija , fit- twejqat ħamranija , sa mill- bogħod isejħulek , jittawlulek , inemmsulek . F' xiex trid hemm tiżvoga : xorb , tbahrid , nisa , droga . U l- ħdura ? Xi tgħidli għall- ħdura , int li l- univers tarah fi fjura ? " Ruħi tibqa' siekta . " Forsi Pariġi togħġbok iżjed ? Jgħidu li hemmhekk , fost ħwejjeġ oħra , għad hemm l- eku ta' l- ispirtu Eżistenzjalist imserrep mal- ħsieb Komunist . " Ruħi tibqa' ma titniffisx . " Jew forsi l- Indja ssibek aħjar ? Hemmhekk tinġabar , issib is- sabar . Tiftaħ ir- raddi ta' l- enerġija , ħa jgħaddu minnek kull dehen u dija . Tagħtiha biss għall- Filosofija , sa ssir duttur tat- Teosofija . Kull għerf moħbi tagħraf tiżnu , bl- Okkultiżmu u l- Mistiċiżmu . Issib lil Brahman , issib lil Krishna , bogħod mill- isfrattu li lkoll filixna . Issir xi Jogi bħal Yogananda , Vajrasattva , Bodisattva . Imbagħad jonqxulek ġmiel ta' vara , u jvarawk bħal ' Avatara . Hemm jgħix ukoll id- Dalai Lama . " Lanqas ħoss . Tgħid din ruħi mejta ? " Inti inti jew m' intix ? Tassew ilħaqt dak l- istat t' apatija li ma tiħux ruħ ħlief fl- anemija ? Jekk hu hekk , mela tlaqna lejn artijiet lewn l- imwiet ! Ħalli f' idi ja ruħ imsejkna ! Ejja nsorru ħwejjiġna lejn l- Iżlanda . Anzi , tlaqna iżjed fil- bogħod sa l- ibgħad truf tal- Baltiku ; jew saħansitra iżjed lil hinn mill- ħajja , jekk nistgħu ; ejja nintefgħu lejn il- Pol Nord . Hemmhekk ix- xemx bil- kemm tħakkek żbrixx minn ma' l- art , u l- bidla kajmana mil- lejl għan- nhar toħnoq it- tiżwiq u tkattar il- monotonija - dik in- nofs tax- xejn . Hemm erħilna nixxaħxħu f' ħasliet prolissi ta' dlam , waqt li l- awrora boreali , biex iderrina xi daqsxejn , xi kultant tixħtilna faxxex ta' dawl lewn il- ward donnhom riflessi tal- ġigġifogu ta' l- Infern ! " " Fl- aħħar ruħi tinfaqa' , u b' dehen liema bħalu tokrobli : " Fejn trid ! Basta 'l barra minn did- dinja ! " Ħuġġieġa Oħra minn L- Imżebbel Ħin : - Rażan , Achille Mizzi Id- drittijiet tal- materjal kollu li jidher f' dan il- blogg huma miżmumin mill- awtur . Il- fehmiet espressi f' dan il- blogg huma ta' l- awtur biss , u m' għandhom ikunu assoċjati ma' l- ebda għaqda jew istituzzjoni li l- awtur jagħmel parti minnha . Fuq kollox , dawn ma jirriflettux il- fehmiet ta' qraba , ħbieb jew kollegi .